Ieriķi
Šis raksts ir par apdzīvotu vietu. Par dzelzceļa staciju skatīt rakstu Ieriķi (stacija). Ieriķi ir apdzīvota vieta Cēsu novada Drabešu pagastā. Izvietojusies pie Grūbas ietekas Kumadā, pie autoceļa A2 un Rīgas—Valkas dzelzceļa 7 km no pagasta pārvaldes «Ausmās», 15,5 km no novada centra Cēsīm un 72 km no Rīgas. Apdzīvotā vieta izveidojusies ap bijušās Ieriķu muižas (Ramotzky) centru pēc Ieriķu stacijas atklāšanas. 1931. gadā Ieriķiem piešķīra biezi apdzīvotas vietas statusu. No 1949. līdz 1954. gadam Ieriķu ciema centrs. Uz Grūbas upes lejpus autoceļam A2 ir vairāku ūdenskritumu kaskāde. Šeit uzbūvētas ūdensdzirnavas, izveidota dabas taka, atrakciju parks.